I ti dage har nordjyske Allan Asp Poulsen trampet i pedalerne for at nå sit første mål. Han er cyklet 1700 kilometer fra Skørping til den franske by Saint Michel de Maurienne. Men turen er bestemt ikke slut endnu. Den franske by er nemlig startstedet for løbet ”Cykelnerven”, som byder på fire udfordrende dage med bjergkørsel i de franske alper. Løbet bliver kaldt Danmarks hårdeste velgørenhedsevent, og det cykles for at samle penge ind til forskning i sclerose. En sygdom, som Allan Asp Poulsen selv er diagnosticeret med. -	Sclerosen skal ikke have lov at styre. Jeg vil ikke udsætte tingene, jeg vil gøre tingene nu, mens jeg kan, siger han. Synsforstyrrelser og udfordringer med balancen Sclerose er en sygdom, der oftest rammer unge i begyndelsen af 30’erne. For Allan Asp Poulsen betyder sygdommen, at han kan få synsforstyrrelser og have problemer med balancenerven. Han kan også blive ramt af føleforstyrrelser, svimmelhed og kvalme. Han blev diagnosticeret i 2016, men kendte allerede meget til sygdommen, fordi hans mor også har sclerose. Symptomerne rammer som attacks, men Allan Asp Poulsen har heldigvis ikke mærket noget til sygdommen under den ti dage lange cykeltur. -	Jeg bliver mere svækket og mere træt, når jeg får attacks, men der har heldigvis ikke været nogen problemer på turen. Jeg har haft mulighed for at nyde det europæiske landskab, og jeg har virkelig nydt turen, siger han. Sclerose rammer meget forskelligt, og derfor ved Allan Asp Poulsen også, at der er andre, der har det værre end ham. Det er særligt dem, han cykler for: -	Det giver mening for mig at være med i det her, for det er både for mig selv og for andre. Der er mange med sclerose, der er meget hårdere ramt, end jeg er, og de ville ikke kunne gennemføre et løb som dette, men dem cykler jeg for. Har indsamlet 40.000 ”Cykelnerven” er et løb, der er blevet kørt siden 2014, og i alt 300 ryttere deltager hvert år, hvoraf cirka 15 af dem har sclerose. I alt har 17.747 danskere sclerose. Sygdommen er uhelbredelig, og antallet af danskere, der lever med sygdommen er fordoblet på 20 år. Målet for ”Cykelnerven” er derfor at gøre opmærksom på sygdommen samt at samle penge ind til forskning, så der kan findes en behandling. Allan Asp Poulsen har indtil videre samlet cirka 40.000 kroner ind til forskning i sclerose, og beløbet forventes at stige yderligere, når ”Cykelnerven” bliver skudt i gang. - Det er ikke en sygdom, der ellers er så meget fokus på, men der er mange, der kender til ”Cykelnerven”, særligt i cykelkredse, og det betyder rigtig meget for os, der har sclerose, fortæller Allan Asp Poulsen. "Cykelnerven" bliver kørt over fire dage, og den følger flere af stigningerne på årets Tour De France. Startskuddet lyder i Saint Michel de Maurienne og slutter ved Alpe D’Huez. Du kan læse mere om løbet her . Man kan følge Allan og hans tur på denne Facebook-side .

Referat:
På ti dage har sclerose-ramte Allan Asp Poulsen cyklet 1700 kilometer, og nu venter fire dage med hård bjergkørsel i de franske alper for at samle penge ind til sclerose.